b'\n_START_ARTICLE_\nCreuer Scharnhorst\n_START_SECTION_\nEls germans - Scharnhorst i Gneisenau\n_START_PARAGRAPH_\nEl vaixell va ser constru\xc3\xaft a Wilhelmshaven, sent botat el 3 d\'octubre de 1936 i comissionat el 7 de gener de 1939. El seu primer comandant va ser Otto Ciliax (fins al 23 de setembre de 1939). Despr\xc3\xa9s del servei inicial va ser modificat el 1939. L\'informe d\'artilleria despr\xc3\xa9s d\'enfrontar-se amb el HMS Renown va indicar serioses inundacions a la torreta A que redu\xc3\xafen seriosament la seva efectivitat. El seu blindatge era el mateix que el d\'un cuirassat, i si no fos pel petit calibre dels seus canons hagu\xc3\xa9s estat catalogat com a cuirassat pels brit\xc3\xa0nics (la Kriegsmarine sempre els qualific\xc3\xa0 de Schlachtschiffe (vaixells de guerra)). Ambd\xc3\xb3s vaixells, considerats maneables i r\xc3\xa0pids (amb una velocitat punta de 31,5 nusos) sempre eren mencionats conjuntament._NEWLINE_El Scharnhorst tenia 9 canons de 28\xc2\xa0cm, que li donaven un llarg abast i una bona pot\xc3\xa8ncia de penetraci\xc3\xb3 de blindatge, per\xc3\xb2t tot i la seva velocitat, no tenia opci\xc3\xb3 als canons de major calibre de la majoria dels cuirassats del moment; particularment pels problemes t\xc3\xa8cnics i d\'inundacions que experiment\xc3\xa0._NEWLINE_Posteriorment es propos\xc3\xa0 de modificar l\'armament principal a 6 canons de 38\xc2\xa0cm en 3 torretes bessones que s\'haurien d\'implementar. Llavors el Scharnhorst podria ser un oponent formidable, m\xc3\xa9s r\xc3\xa0pid que qualsevol altre vaixell capital brit\xc3\xa0nic i tan armat com ell. Per\xc3\xb2 donades les prioritats imposades per la guerra, i posteriorment per la mateixa situaci\xc3\xb3 de guerra, va mantenir durant tota la seva carrera els canons de 28\xc2\xa0cm. Tant el Scharnhorst com el Gneisenau van ser dissenyats per tenir un gran radi d\'acci\xc3\xb3 per permetre\'ls tacar el comer\xc3\xa7.\n_START_SECTION_\nHist\xc3\xb2ria operativa\n_START_PARAGRAPH_\nLa primera operaci\xc3\xb3 de guerra del Scharnhorst va ser una sortida pel pas entre Isl\xc3\xa0ndia i les Faroe, entre el 21 i el 27 de novembre de 1939, juntament amb el Gneisenau, en la que enfonsaren el mercant brit\xc3\xa0nic HMS Rawalpindi, tot i que la seva v\xc3\xadctima va defendre\'s durament. El capit\xc3\xa0 del Rawalpindi, Edward Coverley Kennedy, havia rebut l\'av\xc3\xads cap a les 15:30 conforme s\'havia vist un gran vaixell de guerra, Kennedy l\'identific\xc3\xa0 com el Deutschland. Veient un altre gran vaixell, Kennedy supos\xc3\xa0 que seria un creuer pesant brit\xc3\xa0nic, i esperava que serien la salvaci\xc3\xb3 del Rawalpindi. A m\xc3\xa9s, ignor\xc3\xa0 els trets d\'avis del Scharnhorst. Malauradament, l\'altre vaixell era el Gneisenau, i Kennedy es trob\xc3\xa0 envoltat. La batalla dur\xc3\xa0 tot just 15 minuts, amb el Scharnhorst enfonsant el Rawalpindi i matant a 238 dels seus tripulants, incloent a Kennedy. Els alemanys van salvar 38 supervivents de les aig\xc3\xbces gelades, mentre que els capitans alemanys comentaven la valentia del capit\xc3\xa0 i de la seva tripulaci\xc3\xb3.\n_START_SECTION_\nOperaci\xc3\xb3 Zitronella\n_START_PARAGRAPH_\nLes tasques de reparaci\xc3\xb3 van tenir al Scharnhorst fora de combat fins al mar\xc3\xa7 de 1943, quan es dirigiren cap a la Noruega septentrional per unir-se al Tirpitz i amena\xc3\xa7ar les rutes \xc3\xa0rtiques dels combois que es dirigien a la Uni\xc3\xb3 Sovi\xc3\xa8tica. Es van realitzar diversos exercicis durant els mesos seg\xc3\xbcents, arribant al cl\xc3\xadmax en el bombardeig de Spitsbergen el 8 de setembre de 1943, juntament amb el Tirpitz.\n_START_SECTION_\nOperaci\xc3\xb3 Ostfront\n_START_PARAGRAPH_\nEl dia de Nadal de 1943, acompanyat de diversos destructors i sota el sota el comandament del Konteradmiral Erich Bey, el Scharnhorst salp\xc3\xa0 amb el prop\xc3\xb2sit d\'atacar els combois de l\'\xc3\x80rtic JW 55B i RA 55A al nord de Noruega. Desafortunadament pels alemanys, les seves ordres havien estat interceptades pels escoltes brit\xc3\xa0nics i l\'Almirallat va poder dirigir les seves forces per interceptar-los. L\'endem\xc3\xa0, amb mar pesada i incapa\xc3\xa7 de localitzar al comboi, Bey va destacar als destructors i va enviar-los cap al sud, deixant sol al Scharnhorst. Menys de dues hores despr\xc3\xa9s, es trob\xc3\xa0 amb l\'escorta del comboi: els creuers HMS Belfast, Norfolk, i Sheffield. El Belfast havia marcat al Scharnhorst a les 08:40 amb el radar, i a les 09:41, el Sheffield havia establert contacte visual. Sota la cobertura de la neu, els creuers brit\xc3\xa0nics van obrir foc. El Belfast prov\xc3\xa0 d\'il\xc2\xb7luminar al Scharnhorst mitjan\xc3\xa7ant bengales, per\xc3\xb2 no va tenir \xc3\xa8xit. El Norfolk, pel seu costat, obr\xc3\xad foc usant el seu radar per mesurar on queien les salves i aconsegu\xc3\xad dos tocats. Un d\'aquests impact\xc3\xa0 sobre el radar aeri principal del Scharnhorst, incapacitant-lo per tornar foc acurat amb baixa visibilitat. El Norfolk pat\xc3\xad danys menors._NEWLINE_Per tal d\'intentar passar pel costat del comboi, Bey orden\xc3\xa0 al Scharnhorst que prengu\xc3\xa9s curs sud-est lluny dels creuers. A darrera hora del vespre, l\'escorta del comboi, incloent al cuirassat HMS Duke of York, van establir contacte i van obrir foc. Malgrat la p\xc3\xa8rdua de l\'hangar i d\'una torreta, el Scharnhorst va aconseguir moment\xc3\xa0niament incrementar la dist\xc3\xa0ncia respecte als seus perseguidors. El Duke of York el torn\xc3\xa0 a agafar i torn\xc3\xa0 a obrir foc, i la segona salva destru\xc3\xad la torreta A. Les inundacions parcials van disminuir els efectes de les explosions. Cap vaixell de la Royal Navy havia patit danys greus, tot i que el seu vaixell ins\xc3\xadgnia havia perdut un dels pals. A les 18:00, la bateria principal del Scharnhorst qued\xc3\xa0 en silenci, i a les 18:20 qued\xc3\xa0 a l\'abast dels destructors. El Duke of York dispar\xc3\xa0 la 77a salva a les 19:28._NEWLINE_Tot i els danys greus, l\'armament secundari seguia disparant mentre que el creuer HMS Jamaica i els destructors Musketeer, Matchless, Opportune i Virago van apropar-se per llan\xc3\xa7ar-li torpedes a les 19:32. Els darrers 3 torpedes, llan\xc3\xa7ats pel Jamaica a les 19:37 des de 2 milles van marcar el final. En total, es van disparar 55 torpedes i 2.195 salves contra el Scharnhorst._NEWLINE_El Scharnhorst va enfonsar-se el 26 de desembre de 1943 a les 19:45, amb les h\xc3\xa8lixs encara girant. D\'una tripulaci\xc3\xb3 formada per 1.968 homes nom\xc3\xa9s van haver 36 supervivents, entre els quals no hi havia cap oficial._NEWLINE_Despr\xc3\xa9s de la batalla, l\'almirall Fraser envi\xc3\xa0 el seg\xc3\xbcent missatge a l\'Almirallat: "... Si us plau, facin-ho saber al Comandant de la Marina Noruega. El Stord va participar notablement a la lluita i n\'estic molt orgull\xc3\xb3s..."; i en una entrevista al The Evening News el 5 de febrer de 1944, el comandant de l\'HMS Duke of York afirm\xc3\xa0 que: "... el destructor noruec Stord port\xc3\xa0 a terme l\'atac m\xc3\xa9s valent de tota l\'acci\xc3\xb3..."_NEWLINE_Aquell vespre, l\'almirall Bruce Fraser reun\xc3\xad als seus oficials a bord del Duke of York: "Senyors, la batalla contra el Scharnhorst ha acabat en vict\xc3\xb2ria per a nosaltres. Espero que si qualsevol de vost\xc3\xa8s ha de comandar un vaixell en acci\xc3\xb3 contra un enemic tan superior, comandaran el vaixell amb tanta valentia com avui ha estat comandat el Scharnhorst".'